b"\n_START_ARTICLE_\nPodatkovni tip\n_START_PARAGRAPH_\nPodatk\xc3\xb3vni t\xc3\xadp je v ra\xc4\x8dunalni\xc5\xa1tvu ime ali oznaka za abstraktno mno\xc5\xbeico mogo\xc4\x8dih vrednosti, ki jih lahko zavzame podatek. Podatkovni tip navadno dolo\xc4\x8da tudi operacije, ki se jih lahko izvaja nad to mno\xc5\xbeico vrednosti. Programski jeziki implicitno ali eksplicitno podpirajo enega ali ve\xc4\x8d podatkovnih tipov. Podatkovni tip predstavlja omejitev, ki se preverja stati\xc4\x8dno ali dinami\xc4\x8dno, s \xc4\x8dimer skrbi za pravilno izvajanje programa._NEWLINE_Pri programiranju se uporabljajo razli\xc4\x8dni podatkovni tipi, odvisno od programskega jezika. Osnovni so obi\xc4\x8dajno:\xc2\xa0\xc2\xbbint\xc2\xab\xc2\xa0(\xc2\xbbinteger\xc2\xab, celo \xc5\xa1tevilo),\xc2\xa0\xc2\xbbbool\xc2\xab\xc2\xa0(Booleova spremenljivka,\xc2\xa0\xc2\xbbda\xc2\xab\xc2\xa0ali\xc2\xa0\xc2\xbbne\xc2\xab),\xc2\xa0\xc2\xbbchar\xc2\xab\xc2\xa0(znaki, vklju\xc4\x8dno s \xc4\x8drkami). Vsak izmed njih v pomnilniku (strojno) zaseda neko \xc5\xa1tevilo ni\xc4\x8del in enic (bitov). Iz teh se lahko gradijo zahtevnej\xc5\xa1i podatkovni tipi, znani pod imenom razredi (angl. class). Gre za podatkovne tipe, kjer se enemu objektu dodeli ve\xc4\x8d atributov._NEWLINE_\xc4\x8ce se za zgled vzame razred 'Oseba', bi lahko bili njegovi atributi 'int leto_rojstva', polje znakov 'char[] ime', 'int visina', 'int teza', ... Tako se lahko uporabi kar spremenljivka tipa 'Oseba' in se na enem primeru osebe (tukaj se \xc5\xbee govori o objektu) razpolaga z vsebovanimi atributi. Kadar se ustvari polje oseb, se v spominu rezervira prostor za vse vsebovane objekte (razse\xc5\xbenost polja). Eden izmed atributov objekta je lahko tudi objekt istega razreda, ali v primeru dinami\xc4\x8dnega programiranja pogosteje kazalec na objekt istega razreda. S pomo\xc4\x8djo kazalcev se lahko tako med seboj povezujejo objekti, kar v veliki meri izkori\xc5\xa1\xc4\x8dajo iskalni algoritmi."